
                                               RAPORT

asupra propunerii legislative privind obligaţia Guvernului de a prezenta semestrial rapoarte în faţa Parlamentului privind îndeplinirea Programului de guvernare
                  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă privind obligaţia Guvernului de a prezenta semestrial rapoarte în faţa Parlamentului privind îndeplinirea Programului de guvernare, trimisă cu adresa nr. Pl.x. 133  din 28 martie 2007,  înregistrată  cu nr. 31/346 din 28 martie 2007.
Potrivit prevederilor art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat,  Camera Deputaţilor este prima Cameră sesizată . 
 Comisia pentru administraţie publică, amenajarea teritoriului şi echilibru ecologic, a avizat nefavorabil propunerea legislativă, cu avizul nr.26/1526 din 3 aprilie 2007.   

                   Consiliul Legislativ  a avizat favorabil propunerea legislativă, cu observaţii şi propuneri, conform avizului nr.190/19.02.2007.
 Guvernul, prin punctul de vedere transmis cu adresa nr.635 din 16.03.2007, nu susţine adoptarea acestei iniţiative legislative. 
                   Propunerea legislativă supusă dezbaterii are ca obiect de reglementare introducerea obligativităţii primului-ministru de a prezenta, în ultima lună a fiecărui semestru, în plenul Camerelor reunite ale Parlamentului un  raport privind stadiul de îndeplinire a obligaţiilor asumate prin Programul de Guvernare. După prezentarea raportului au loc dezbateri şi, dacă este cazul, Parlamentul adoptă o hotărâre prin care se stabilesc termenele de îndeplinire a obligaţiilor înscrise în Programul de guvernare.
                  În conformitate cu prevederile art. 61 din Regulamentul Camerei Deputaţilor, membrii Comisiei  au examinat proiectul de lege mai sus menţionat  în  şedinţa din  11  aprilie 2007.
    Cu prilejul dezbaterilor, membrii Comisiei au constatat că, prin conţinutul său, propunerea legislativă încalcă Constituţia României, republicată. În acest sens, este  de menţionat faptul că raporturile Parlamentului cu Guvernul, ca expresie a principiului separaţiei puterilor în stat, dar şi controlul reciproc al acestora sunt  raporturi politico-juridice, care ţin de echilibrul între legislativ şi executiv, ele fiind  expres şi limitativ de natură exclusiv constituţională. Astfel, capitolul IV al titlului III- Autorităţile publice, este destinat exclusiv reglementării raporturilor dintre Parlament şi Guvern, exprimând importanţa pe care constituantul a acordat-o acestor raporturi, definirii şi stabilităţii lor. Aceste raporturi constau în: informarea Parlamentului (art.111), întrebări, interpelări şi moţiuni simple  (art.112), moţiunea de cenzură ( art.113), angajarea răspunderii Guvernului (art.114), delegarea legislativă ( art.115). Acestora li se adaugă acordarea de către Parlament a votului de încredere cu privire la Programul de guvernare şi lista Guvernului în vederea numirii acestuia (art.85 şi art.103). 
      De asemenea, s-a reţinut şi faptul că legea fundamentală nu lasă la latitudinea legii stabilirea altor forme ale raporturilor Parlament – Guvern, lucru firesc, de altfel, căci ar însemna ca puterea legiuitoare, în virtutea atribuţiei sale de legiferare, să-şi extindă nelimitat atribuţiile de control asupra celorlalte puteri în stat. Prin urmare, orice altă formă de control, în afara celor expres prevăzute de Constituţie, nu poate fi concepută în contextul actualei ordini constituţionale, situându-se în afara legii fundamentale. 
       În limita prevederilor constituţionale, în cadrul “informării Parlamentului”, ca una dintre formele constituţionale ale raporturilor între puterea legiuitoare şi cea executivă ( art.111), controlul parlamentar asupra activităţii Guvernului, inclusiv prin prezentarea de către primul-ministru a unor rapoarte (periodice) asupra stadiului îndeplinirii programului de guvernare, ar putea avea loc numai în condiţiile art.111 alin.(1) adică la cererea Camerei Deputaţilor, a Senatului sau a comisiilor parlamentare, prin intermediul preşedinţilor acestora. 
    Constituţia României, republicată, nu prevede şi deci nu permite dezbateri periodice asupra programului de guvernare altfel decât în condiţiile art.111 alin.(1) şi nici adoptarea de către Parlament a unor hotărâri prin care să se acorde “termene de graţie” Guvernului, instrumentul pus la îndemâna legislativului fiind, pentru astfel de situaţii, fie moţiunea simplă, fie moţiunea de cenzură. 
           Din numărul total de 27 membrii ai Comisiei juridice, de disciplină şi imunităţi  la şedinţă au participat 14 deputaţi.
            În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea propunerii legislative privind obligaţia Guvernului de a prezenta semestrial rapoarte în faţa Parlamentului privind îndeplinirea Programului de guvernare.

 În raport de obiectul şi conţinutul său, propunerea legislativă face parte din categoria legilor organice.
                      VICEPREŞEDINTE,                                SECRETAR,

